Kopsavilkums

Ietekmes novērtējums par vairumtirdzniecības viesabonēšanas leģislatīvo priekšlikumu

A. Rīcības nepieciešamība

Kāpēc? Kāda problēma tiek risināta?

Likumdevēji vienojās par mazumtirdzniecības viesabonēšanas papildmaksu atcelšanu no 2017. gada 15. jūnija saistībā ar periodisku ceļošanu ES (RLAH režīms noteikts ar Regulu 531/2012, kas grozīta ar 2015. gada 25. novembra Regulu 2015/2120 (Viesabonēšanas regula)) ar nosacījumu, ka pēc tam, kad Komisija būs veikusi viesabonēšanas vairumtirgus pārskatīšanu, ES veiks atbilstošus leģislatīvus pasākumus šajā tirgū, lai piemērotu RLAH no minētā datuma. Komisijas veiktā viesabonēšanas vairumtirgus pārskatīšana liecina, ka valstu viesabonēšanas vairumtirgi nedarbojas labi un ka izmaiņas šajā ziņā nav gaidāmas saskaņā ar pieņemamajām RLAH prasībām mazumtirdzniecībai. Tādēļ šā ietekmes novērtējuma (IN) mērķis ir noteikt vislabāko risinājumu viesabonēšanas vairumtirgus regulēšanai ES, ar ko RLAH piemērotu 2017. gadā, saglabājot iekšzemes maksāšanas modeļu ilgtspēju. Šie pasākumi ietekmēs galvenokārt ES mobilo sakaru tīklu operatorus. Lielākie ieguvēji būs visi ES mobilo sakaru tīklu operatoru klienti, kas, ceļojot ES, izmanto mobilo sakaru pakalpojumus.

Ko paredzēts panākt ar šo iniciatīvu?

Šīs iniciatīvas mērķis ir piedāvāt atbilstošus pasākumus, ko veikt viesabonēšanas vairumtirgū, lai tas būtu saderīgs ar ES mobilo sakaru tīklu operatoriem noteiktajām prasībām, kas paredz, ka no 2017. gada 15. jūnija mazumtirdzniecības viesabonēšanas pakalpojumi jāsniedz par iekšzemes cenām. Novērtējot šādus pasākumus, Komisija ir ņēmusi vērā nepieciešamību nodrošināt, ka viesabonēšanas pakalpojumu sniedzēji spēj atgūt visas izmaksas, kas saistītas ar regulētu vairumtirdzniecības viesabonēšanas pakalpojumu sniegšanu, tostarp saistītās un kopējās izmaksas. Tādējādi risinājumi ir novērtēti, ņemot vērā politikas mērķus, kas izklāstīti Viesabonēšanas regulā: (i) nodrošināt ilgtspējīgu mazumtirdzniecības viesabonēšanas papildmaksu atcelšanu visiem vai gandrīz visiem operatoriem ES, izvairoties no traucējumiem pašmāju tirgos, (ii) nodrošināt izmaksu atgūšanu vairumtirdzniecības līmenī, vienlaikus saglabājot stimulu ieguldīt līdzekļus apmeklētajos tīklos un izvairoties no iekšzemes konkurences traucējumiem apmeklētajos tirgos.

Kāda ir ES līmeņa rīcības pievienotā vērtība?

Ar Viesabonēšanas regulu Komisijai tika uzticēts uzdevums pārskatīt viesabonēšanas vairumtirgu un iesniegt atbilstošus priekšlikumus, ar kuriem veikt mazumtirdzniecības viesabonēšanas papildmaksu atcelšanu ES no 2017. gada 15. jūnija. Viesabonēšanas regulā paredzētā mazumtirdzniecības viesabonēšanas papildmaksu atcelšana ir atkarīga no tā, vai minētajā datumā ir pieņemti un piemērojami vairumtirdzniecības līmeņa pasākumi, kas ir nepieciešami minētās atcelšanas veikšanai. Tādējādi, ja šādi pasākumi nav ierosināti un nav pierādījumu, ka pašreizējā vairumtirgustirgus leģislatīvajā režīmā ir pietiekams pamats RLAH ieviešanai, Viesabonēšanas regulā paredzētais pienākums par mazumtirdzniecības viesabonēšanas papildmaksu atcelšanu no 2017. gada 15. jūnija minētajā datumā nebūtu piemērojams.

B. Risinājumi

Kādi normatīvie un nenormatīvie politikas risinājumi ir apsvērti? Vai kādam variantam tiek dota priekšroka? Kāpēc?

Papildus īstenošanas problēmām risinājumi tiek novērtēti, pamatojoties uz: valsts līmeņa aplēsēm par RLAH vidējām izmaksām, kas rodas mazumtirdzniecības viesabonēšanas pakalpojumu sniedzējiem, salīdzinājumā ar to vidējiem iekšzemes ieņēmumiem; ilgtspējas testu operatoru līmenī; visām attiecīgajām izmaksām vairumtirdzniecības līmenī apmeklētajos tīklos, izmantojot izmaksu aplēses, mobilā savienojuma pabeigšanas tarifu līmeni un iekšzemes vairumcenas un mazumcenas. Tiek apsvērti četri risinājumi: 1. risinājums — atturēšanās no rīcības Savienības līmenī (pamatscenārijs). RLAH nebūtu piemērojams no 2017. gada 15. jūnija, un patērētāji pēc minētā datuma turpinātu maksāt mazumtirdzniecības viesabonēšanas papildmaksas. 2. risinājums — ES mērogā nosaka vairumtirdzniecības viesabonēšanas maksimālās maksas, kas atbilst šībrīža līmenim. RLAH nebūtu ilgtspējīga vismaz 20 % operatoru, kas ir mūsu izlasē, un/vai vismaz sešās dalībvalstīs. 3. risinājums — ES mērogā nosaka vairumtirdzniecības viesabonēšanas maksimālo maksu, kas ir zemākas nekā šībrīža līmenis. Analīze liecina, ka šis risinājums vislabāk atbilst politikas mērķiem. 4. risinājums — valstīm nosaka konkrētas vairumtirdzniecības viesabonēšanas maksimālās maksas. Šis risinājums ievērojami nepalielina RLAH ilgtspēju operatoru līmenī salīdzinājumā ar 3. risinājumu un vienlaikus rada lielāku risku saistībā ar izmaksu atgūšanu vairumtirdzniecības līmenī, kā arī ievērojamas īstenošanas grūtības.

Kuru risinājumu kurš atbalsta?